Finlandia-palkinto

**Finlandia-palkinto** on vuonna 1984 perustettu suomalainen kirjallisuuspalkinto, jonka jakaa vuosittain Suomen Kirjasäätiö tunnustuksena ansiokkaan romaanin kirjoittajalle. Finlandia-palkinto on Suomen tunnetuin kirjallisuuspalkinto.

Alun perin palkinto myönnettiin mille tahansa kaunokirjalliselle teokselle, mutta vuodesta 1993 sen on voinut saada vain romaani. Samana vuonna sääntöjä muutettiin siten, että lopullisen palkinnonsaajan valitsee lautakunnan ehdolle nimeämistä 3–6 kirjasta yksi tuomari. Vuonna 2024 valintalautakunnan koko kasvoi kolmesta kuuteen.

Aiemmin palkinto myönnettiin sääntöjen mukaan vain Suomen kansalaiselle, mutta sääntöjä muutettiin vuonna 2010 suomeksi kirjoittavan slovakialaisen Alexandra Salmelan noustua ehdokkaaksi. Uusien sääntöjen mukaan palkinto voidaan myöntää ansiokkaalle suomalaiselle romaanille riippumatta kirjoittajan kansalaisuudesta.

Palkinnon suuruus oli alun perin 100&nbsp;000 markkaa. Sittemmin palkinnon arvo on ollut 26&nbsp;000 euroa ja vuodesta 2008 alkaen 30&nbsp;000 euroa.

Finlandia-palkinnon lisäksi vuodesta 1989 on jaettu vuosittain myös Tieto-Finlandia (nyk. tietokirjallisuuden Finlandia) ansiokkaalle suomalaiselle tieto- tai oppikirjalle sekä vuodesta 1997 Finlandia Junior -palkinto (nyk. lasten- ja nuortenkirjallisuuden Finlandia) suomalaiselle lasten- tai nuortenkirjailijalle. Molempien palkintojen arvo on 30&nbsp;000 euroa.

Vuodesta 1984 lähtien on jaettu vuosittain myös Pikku-Finlandia, joka myönnetään abiturienteille ja muille keskiasteen oppilaitosten päättöluokkien oppilaille järjestetyn kirjallisuusesseiden kirjoituskilpailun voittajalle. Kilpailun järjestävät Äidinkielen opettajain liitto ja Svenska modersmållärarföreningen i Finland Suomen Kirjasäätiön tuella. Kilpailun voittaja palkitaan 800 eurolla ja Finlandia-palkinnon ehdokaskirjoilla.

## Juhlavuoden äänestys (2023)
Vuonna 2023 Finlandia-palkinto juhli 40-vuotisjuhlavuottaan. Osana juhlavuoden ohjelmaa järjestettiin valtakunnallinen yleisöäänestys, jossa suomalaiset saivat äänestää kaikista aiemmista Finlandia-voittajista ”kaikkien aikojen Finlandia-voittajaa”.  Äänestys toteutettiin Suomen Kirjasäätiön verkkosivuilla, ja siihen osallistui yli 22 000 ihmistä. Äänestyksen voitti Ulla-Lena Lundberg romaanillaan Jää, joka oli alun perin palkittu vuonna 2012. 

## Tilastoja
Joulukuussa 2013 *[[Helsingin Sanomat]]* profiloi Finlandia-voittajia vuosina 1993–2012, eli siitä lähtien kun kilpailussa on palkittu ainoastaan romaaneja. 20 vuoden aikana ruotsinkielinen teos oli voittanut palkinnon neljä kertaa: Bo Carpelan kahdesti (1993 ja 2005), Kjell Westö vuonna 2006 ja Ulla-Lena Lundberg vuonna 2012. Kustantamoista eniten voittajia oli Otavalla ja WSOY:llä, kummallakin kahdeksan. Esikoisteoksia oli palkittu kaksi, Kristina Carlsonin *[[Maan ääreen]]* (1999) ja Johanna Sinisalon *[[Ennen päivänlaskua ei voi]]* (2000). Sukupuolella ei juuri todettu olleen merkitystä: nainen oli palkittu yhdeksän kertaa, mies 11. Nuorin palkittu on vuonna 2019 palkinnon saanut Pajtim Statovci 29-vuotiaana.

Neljä kirjailijaa on voittanut palkinnon kaksi kertaa: he ovat Bo Carpelan, Olli Jalonen, Jukka Viikilä ja Pajtim Statovci.

## Voittajat ja muut ehdokkaat

## Lähteet

## Aiheesta muualla
* Kaunokirjallisuuden Finlandia-palkinto Suomen Kirjasäätiön verkkosivuilla